### NN 19/2026 (25.2.2026.), Izmjene i dopune Statuta Hrvatske psihološke komore

Hrvatska psihološka komora

218

Na temelju članaka 27. i 32. Zakona o psihološkoj djelatnosti (»Narodne novine«, broj 98/79 i 18/22) te članka 41. Statuta Hrvatske psihološke komore (»Narodne novine«, broj 21/21, 109/22), Skupština Hrvatske psihološke komore na 7. sjednici održanoj od 20. do 21. veljače 2026. godine, uz prethodnu suglasnost ministarstva nadležnog za poslove socijalne skrbi, klasa: 550-06/26-01, urbroj: 524-09-01-03/2-26-3 od 19. siječnja 2026. godine, donosi

IZMJENE I DOPUNE

STATUTA HRVATSKE PSIHOLOŠKE KOMORE

Članak 1.

(1) U Statutu Hrvatske psihološke komore (»Narodne novine«, broj 21/21, 109/22), u članku 4. iza stavka 1. dodaje se novi stavak 2. koji glasi:

»(2) Skraćeni naziv Komore je: HPK.«.

(2) Dosadašnji stavci 2. i 3. postaju stavci 3. i 4.

(3) Iza stavka 4. dodaje se novi stavak 5. koji glasi:

»(5) Službena mrežna stranica Komore je: www.psiholoska-komora.hr.«.

Članak 2.

(1) U članku 5. stavak 1. mijenja se i glasi:

»(1) Znak Komore okruglog je oblika i sastoji se od dva profila glave koje gledaju u lijevo i u desno, a između njih je grčko slovo »Ψ«.«.

(2) Stavak 2. briše se.

(3) Dosadašnji stavci 3. i 4. postaju stavci 2. i 3.

(4) Stavak 3. mijenja se i glasi:

»(3) Na temelju odobrenja ministarstva nadležnog za upravu, Komora koristi pečat s grbom Republike Hrvatske na aktima koje izdaje u okviru javnih ovlasti. Pečat je okruglog oblika promjera 38 mm sa sljedećim tekstom: – REPUBLIKA HRVATSKA – HRVATSKA PSIHOLOŠKA KOMORA na obodu, brojem izrađenih pečata i grbom Republike Hrvatske u sredini, ispod kojeg piše: ZAGREB.«.

Članak 3.

U cijelom tekstu Statuta Hrvatske psihološke komore (»Narodne novine«, broj 21/21, 109/22) riječi: »etički kodeks psihološke djelatnosti« u određenom padežu zamjenjuju se riječima: »Etički kodeks psihološke djelatnosti« u odgovarajućem padežu.

Članak 4.

U članku 8. stavku 1. iza riječi: »zajedničke privatne psihološke prakse« dodaje se znak zareza i riječi: »evidencija izdanih suglasnosti za registraciju psihološke djelatnosti«.

Članak 5.

(1) U članku 10. stavku 8. podstavak 8. briše se.

(2) Dosadašnji podstavci 9., 10., 11., 12. i 13. postaju podstavci 8., 9., 10., 11. i 12.

Članak 6.

U članku 17. stavku 2. iza riječi: »većinom glasova« briše se riječ: »nazočnih«.

Članak 7.

(1) U članku 19. stavku 1. iza podstavka 8. dodaje se novi podstavak 9. koji glasi:

» – donosi akte kojima se pobliže uređuje struktura, nazivi i opis poslova radnih mjesta, razina obrazovanja i druga pitanja od značaja za detaljnije uređenje organizacije rada i uredskog poslovanja u Tajništvu Komore«.

(2) Dosadašnji podstavci 9., 10., 11., 12., 13., 14., 15. i 16. postaju podstavci 10., 11., 12., 13., 14., 15., 16. i 17.

Članak 8.

U članku 22. dodaje se novi stavak 4. koji glasi:

»(4) Predsjednik i Zamjenik predsjednika Komore mogu poslove iz svog djelokruga obavljati zasnivanjem ili bez zasnivanja radnog odnosa.«.

Članak 9.

(1) U članku 27. iza podstavka 5. dodaje se novi podstavak 6. koji glasi:

» – donosi smjernice za primjenu Etičkog kodeksa psihološke djelatnosti.«.

(2) Dosadašnji podstavak 6. postaje podstavak 7.

Članak 10.

(1) U članku 29. stavku 2. riječ: »pet« zamjenjuje se riječju: »osam«, a riječ; »tri« zamjenjuje se riječju: »šest«.

(2) U članku 29. stavak 3. mijenja se i glasi:

»(3) Članove Suda časti iz reda ovlaštenih psihologa biraju članovi Komore na neposrednim i tajnim izborima na mandat od četiri godine.«.

(3) Iza stavka 3. dodaje se novi stavak 4. koji glasi:

»(4) Članove Suda časti iz reda sudaca profesionalaca na prijedlog Upravnog odbora imenuje Skupština na mandat od četiri godine.«.

(4) Dosadašnji stavci 4. i 5. postaju stavci 5. i 6.

Članak 11.

U članku 32. stavak 1. mijenja se i glasi:

»(1) Novčane kazne mogu se izreći u iznosu od 300,00 eura do 1.000,00 eura za lakše povrede dužnosti psihologa i u iznosu od 1.200,00 eura do 3.000,00 eura za teške povrede dužnosti psihologa.«.

Članak 12.

U članku 32.a stavku 2. riječi: »Članovi Skupštine« zamjenjuju se riječima: »Skupština«, a riječ: »izabran« zamjenjuje se riječju: »imenovan«.

ZAVRŠNA ODREDBA

Članak 13.

Ove Izmjene i dopune Statuta objavljuju se u »Narodnim novinama«, a stupaju na snagu osmoga dana od dana objave u »Narodnim novinama«.

Klasa: 011-02/20-03/01
 Urbroj: 375-01-01-26-48
 Zagreb, 21. veljače 2026.

Predsjednica
 Hrvatske psihološke komore
 Andreja Bogdan, v. r.